Песните на розоберачите рано огласят розовите градини край Казанлък през май и юни. Сред омайните розови градини, когато нашите маслодайни рози разцъфтят, Казанлък кани своите гости, туристи от близо и далеч да станат участници във вълшебството на Розобера.

За своите скъпи гости, Казанлък организира всяка събота и неделя в края на май и началото на юни поредица от спектакли в розовите градини. Спектакли-ритуали, в които туристите сами могат да участват , за да усетят с ръцете, с обонянието и с очите си красотата и тайнството на Розобера.

На автентичния розобер край Казанлък ще ви посрещнат самите стопани, собствениците на розовите насаждения в плодородните на маслодайна роза села Енина, Горно Изворово, Ръжена, Кънчево, Горно Черковище, Розово. Ще ви приканят в народни носии да ги последвате из уханните редове с нацъфтели рози и да наберете с ръцете си от цветето на боговете – Маслодайната казанлъшка роза .

Ще ви пригласят с песни от нашия край и ще ви подканят да наберете най-много от всички. А най-сръчната розоберачка, накрая ще получи награда за своята усърдност от самите стопани.

Стопаните на розовите градини край Казанлък ще ви закичат с гирлянди от рози, ще ви поканят на хоро, ще ви предложат сладко от рози и гюловица и розов ликьор, ще се похвалят с автентични плетива и ръчно-изработени сувенири и още много натурални продукти, произведени от нашата благодатна ароматна и най-красива от цветята уханна маслодайна роза.